комедийни истории за Царе
Седял си един цар в тронната зала и чул през прозореца викове:
- Айде на хубавите ябълки-и-и-и!
Погледнал - един старец с каруца продава ябълки, а наоколо - тълпа купувачи. Прияли му се и на царя от плодовете, викнал първия министър и рекъл:
- На ти пет жълтици, бягай да ми купиш ябълки.
Първият министър викнал последния министър и му рекъл:
- На ти четири жълтици, бягай да купиш ябълки.
Последният министър викнал церемониалмайстора и му рекъл:
- На ти три жълтици, бягай да купиш ябълки.
Церемониалмайсторът викнал шефа на стражата и рекъл:
- На ти две жълтици, бягай да купиш ябълки.
Шефът на стражата викнал един стражар и рекъл:
- На ти една жълтица, бягай да купиш ябълки.
Стражарят излязъл и спипал стареца за яката: 
- Хей, какво си се развикал? Тука хан ли е или царски дворец? Марш оттук, ябълките се конфискуват.
Върнал се стражарят и рекъл:
- Ето, шефе, добра далавера. За една жълтица - половин каруца ябълки.
Шефът отишъл при церемониалмайстора:
- Ето, значи, за две жълтици един чувал ябълки.
Церемониалмайсторът отишъл при последния министър:
- Ето, за три жълтици една торба ябълки.
Последният министър отишъл при първия министър:
- Ето, за четири жълтици половин торба ябълки. Какво да се прави, началство, инфлация.
Първият министър се явил при царя:
- Ето, ваше величество, както заръчахте - заповядайте пет ябълки.
Седи царят в тронната зала и мисли:
- Пет ябълки - пет жълтици. Една ябълка - една жълтица. И народът ще се скъса да купува. НА ТОЯ НАРОД ТРЯБВА ДА МУ СЕ ВДИГНАТ ДАНЪЦИТЕ!